Похара Колашина (1858)
0001    Вино пију српски поглавари 
0002    У Морачи код бијеле цркве, 
0003    Код велике лавре Немањића, 
0004    Међу њима двије поглавице: 
0005    Једно бјеше војвода Миљане, 
0006    А друго је Церовић Новица, 
0007    Вино служи Мишнић Милисаве 
0008    Десном руком а маштравом златном. 
0009    А кад су се напојили вина, 
0010    О свачему јеглен затурили, 
0011    А највише зборе о јунаштву, 
0012    Сваки своје казаше јунаштво, 
0013    Не казује војвода Миљане, 
0014    А он шути, ништа не говори, 
0015    Но на чибук главу наслонио, 
0016    Низ образе сузе пролијева. 
0017    Питају га српски поглавари: 
0018    "Наш соколе, војвода Миљане! 
0019    "Што ти твоје не кажеш јунаштво?" 
0020    Доцкан Миљан поче говорити: 
0021    "Не фал’те се, српски поглавари! 
0022    "Немам вама ништа кажевати 
0023    "Но мојије великије јада: 
0024    "А знате ли, није давно било, 
0025    "Кад је султан опремио војску, 
0026    "Срби браћо, на нашега књаза, 
0027    "Седам паша удари на књаза, 
0028    "И полу му Брда приватише, 
0029    "Док нашега наљутише књаза, 
0030    "А кад нашег књаза наљутише, 
0031    "Плану књаже како ватра жива, 
0032    "Па на ноге диже Црногорце, 
0033    "Па на седам паша ударио, 
0034    "И њихову војску крдисаше, 
0035    "Серашћера с војском облећеше, 
0036    "Иљаду му повата војника. 
0037    "Турц’ у књаза аман заискаше, 
0038    "И књажеву целиваше руку, 
0039    "И одоше сваки своме сенту, 
0040    "И нашега припознаше књаза. 
0041    "Турке доби низ Херцеговину, 
0042    "А остави Турке Колашинце 
0043    "У крваву граду Колашину. 
0044    "Отадер нам јаде почињеше, 
0045    "Срби браћо, у Брда камена, 
0046    "Педесет нам глава посјекоше, 
0047    "Баш од Куча и Васојевића 
0048    "И Пипера и Братоножића, 
0049    "А највише од двије Мораче, 
0050    "То ви моје казујем јунаштво. 
0051    "И још ћу ви више јада казат’: 
0052    "Од књаза ми једном карта дође, 
0053    "Да се дижем на ноге лагане, 
0054    "Па да идем питомој нахији, 
0055    "Да искупим књажевога данка, 
0056    "Ја сам књаза хитро послушао, 
0057    "И Ђорђија брата оправио, 
0058    "Ђоко пође питомој нахији, 
0059    "Те је данак књажев искупио, 
0060    "Понесе га у Васојевиће, 
0061    "Не дадоше Колашинци Турци, 
0062    "Но Ђорђија мога дочекаше, 
0063    "На друму му главу откидоше, 
0064    "Узеше му књажевога данка. 
0065    "Ту су мени очи извадили, 
0066    "И противно књазу учинили. 
0067    "Ја се уздах и Бога надах, 
0068    "Нећу л’ чету покупити малу, 
0069    "Али чету ал’ велику војску, 
0070    "Нећу л’ брата осветити мога, 
0071    "Па сам скоро био на Цетиње 
0072    "Код нашега славна господара, 
0073    "Ја му исках изун и алала, 
0074    "Нећу л’ чету покупити малу, 
0075    "Нећу л’ брата осветити мога, 
0076    "А књаз мене тако сјетоваше: 
0077    ""Сјед’, Миљане, не учини буне, 
0078    ""Јеси л’ чуо, јеси л’ разумио, 
0079    ""Јесу пошли министери царски 
0080    ""И консуле сила од Европе, 
0081    ""Па да иду уз Херцеговину 
0082    ""До удута Иван-беговине, 
0083    ""Консуле ће наоколо поћи 
0084    ""И тудије међе поставити, 
0085    ""И међу нас слогу оставити, 
0086    ""Да с’ не кољу Турци и каури."" 
0087    "Сад шта ћемо од живота свога? 
0088    "Нама многи јади остадоше 
0089    "На крваву Колашину граду." 
0090    Кад то чуше српски поглавари, 
0091    Сваки шути, ништа не говори. 
0092    Сиви соко Мишнић Милисаве, 
0093    А он њима говорит’ отиде: 
0094    "Чујете ме, српски поглавари, 
0095    "Је ли мајка родила јунака, 
0096    "Да окупи силновиту војску 
0097    "Без изуна нашег господара, 
0098    "Да удари на Колашин шњоме?" 
0099    Кад то чуше српски поглавари, 
0100    Сви у земљу погледаше црну, 
0101    Не умију ништа говорити, 
0102    Но Новица говорит’ отиде: 
0103    "А ђаволе, српски поглавари, 
0104    "Како нема никаква јунака, 
0105    "Да потегне кабајет велики 
0106    "Од нашега славна господара, 
0107    "Да покупи без изуна војску!" 
0108    Тако рече Церовић Новица: 
0109    "Слушајте ме што ћу говорити: 
0110    "Ја сам био о Ђурђеву дану 
0111    "Код нашега славна господара, 
0112    "И бијасмо на китну биљарду, 
0113    "Ту бијаше дванаес сената, 
0114    "Па о свачем јеглен затурисмо, 
0115    "О јунаштву и о крајинама, 
0116    "Почеше се валит’ Црногорци, 
0117    "Сваки своје казује јунаштво, 
0118    "Неки вели: учињех јунаштво 
0119    "На крваву Спужу на крајини, 
0120    "Неки вели: ја на Подгорици, 
0121    "Неки вели: ја сам на Жабљаку; 
0122    "Ја се брањах од Црногорацах, 
0123    "И кажевах ја моје јунаштво, 
0124    "Што учињех у Дробњаку моме, 
0125    "Када куле турске изгоресмо; 
0126    "И ја више кажевах јунаштво, 
0127    "Што сагорех четрдесет кула, 
0128    "И стотину глава осјекосмо, 
0129    "А педесет изгорех Турака; 
0130    "И могах се од Брђана бранит’, 
0131    "И јунаштво према њима казах, 
0132    "Докле бану војевода Мирко, 
0133    "Па од мене стаде говорити: 
0134    ""Сјед’, Новица, на зло ударио! 
0135    ""Да л’ не видиш, Церовић-Новица, 
0136    ""Што јунаштво Мирко учинио! 
0137    ""Те дочеках султанову војску 
0138    ""На Грахову пољу широкоме, 
0139    ""Око мене бјеху Црногорци, 
0140    ""Три сам паше турске погубио, 
0141    ""Шњима војске дванаес хиљада."" 
0142    "Кад то рече војевода Мирко, 
0143    "Ја не могах више говорити, 
0144    "Но изљегох из китне биљарде, 
0145    "И заклех се Богом истинијем, 
0146    "Да ћу купит’ на Колашин војску 
0147    "И свега га ватром сагорети. 
0148    "Но чу л’ те ме, што ћу говорити! 
0149    "Ја ћу силну покупити војску 
0150    "Без изуна славна господара, 
0151    "А кад буде кабајет теглити, 
0152    "Теглиће га Церовић Новица." 
0153    Таде рече војвода Миљане: 
0154    "Тебе фала, наш соколе сиви! 
0155    "Наређуј нам силовиту војску." 
0156    А рече им Церовић Новица: 
0157    "Ти Миљане на ноге се дижи, 
0158    "Ајде кули у Васојевиће, 
0159    "Како дођеш у Васојевиће, 
0160    "Купи Куче и Васојевиће, 
0161    "К себе зови и Братоножиће. 
0162    "Кад окупиш силовитувојску, 
0163    "Пиши књигу питомој нахији, 
0164    "Те је пошљи капетан-Зарији, 
0165    "Нека купи од нахије војску, 
0166    "Нек их води преко Бјеласице 
0167    "У сриједу пред светог Илију. 
0168    "А казаћеш капетан-Зарији, 
0169    "Нек удари на бијеле овце, 
0170    "И њега ћеш тако сјетовати, 
0171    "Нек не бјежи натраг у нахију, 
0172    "Но нек иде Колашину граду, 
0173    "Он ће тамо и Миљана наћи, 
0174    "Не бисмо ли града приватили. 
0175    "Ти соколе, Петре капетане! 
0176    "Пиши књигу у камена Ровца, 
0177    "Нек ти војска од Роваца дође, 
0178    "Од Роваца и Мораче Доње, 
0179    "Па поведи војску на Јасење, 
0180    "И понеси шибе убојите 
0181    "И зелене црковне машкуле 
0182    "У сриједу пред светог Илију. 
0183    "Ја ћу ићи зелену Јаворју, 
0184    "Да окупљам силновиту војску, 
0185    "Да ударим на седам катуна. 
0186    "И ти слушај, Петре капетане, 
0187    "Кад на села с војском ударите, 
0188    "На крваве Пепића чардаке, 
0189    "Те чардаке ватром сагорите, 
0190    "Па опали Бабљак и Дријенак 
0191    "Па ти ајде на Липово с војском, 
0192    "На Липово да се састанемо, 
0193    "И да наше војске смијешамо, 
0194    "Онђе ћемо и Миљана наћи." 
0195    Оде Миљан у Васојевиће, 
0196    Како дође, покупио војску, 
0197    На Зарију књигу оправио, 
0198    Да окупи од нахије војску, 
0199    Да је води преко Бјеласице, 
0200    Па да удри на бијеле овце. 
0201    Тад Зарија војску окупио. 
0202    А то зачу Петар капетане, 
0203    Па на прешу војску окупио. 
0204    А кад чуо Церовић Новица, 
0205    Па посједе дебела дората, 
0206    Па ишћера на Јаворје равно, 
0207    Па одјаха онђе од дорина, 
0208    Па дохвати дивит и артију, 
0209    Па је ситне књиге накитио 
0210    Свакојему редом капетану. 
0211    Капетани када разумјеше, 
0212    По књигама војску покупише, 
0213    Право иду к Јаворју зеленом 
0214    Капетани и њихова војска. 
0215    Кад дођоше Церовић-Новици, 
0216    Тад Новица на ноге устаде, 
0217    Па притиште дебела дорина, 
0218    Па за собом покренуо војску, 
0219    За њим иде шест стотина друга. 
0220    Окренуше равном Сињавином, 
0221    Кад дођоше Врху Јабланову, 
0222    Ту их био данак оставио, 
0223    А тамна их ноћца приватила, 
0224    Ту Новица војску уставио. 
0225    Док његова војска починула, 
0226    Дотле саба зора отворила, 
0227    Тада скочи Церовић Новица, 
0228    Па наножи друга шес стотина; 
0229    Када своје друштво наножио, 
0230    Док пукоше шибе на Јасењу, 
0231    Абер даше на четири стране, 
0232    То зачула свака српска војска 
0233    Док удари капетан Зарија, 
0234    Он удари преко Бјеласице 
0235    На бијеле колашинске овце, 
0236    Побише се огњем из пушаках. 
0237    Зачу боја војвода Миљане, 
0238    Па удари на тврдога града. 
0239    Ту велику кавгу заметнуше, 
0240    Докле стаса капетан Зарија, 
0241    И Миљану у индата дође, 
0242    И доћера плијен са планине, 
0243    И донесе са Тураках главе. 
0244    У граду се Срби састадоше, 
0245    И крвава града приватише, 
0246    И стотину глава посјекоше, 
0247    И турачко робље поробише. 
0248    Када зачу Петар капетане, 
0249    Он удари с војском на Јасење 
0250    На крваве Пепића чардаке, 
0251    Како дође, срећа му је била, 
0252    Те чардаке с ватром сагорио, 
0253    Што је мушко, под мач ударио, 
0254    Што ли женско, оно поробише. 
0255    А кад зачу Церовић Новица, 
0256    Он удари на седам катуна, 
0257    Бог му даде, срећа му је била, 
0258    И катуне с ватром сагорио, 
0259    И с Турака главе уграбио, 
0260    Уграбио шесет и четири, 
0261    И стотину роба заробише, 
0262    И с катуна плијен поћераше, 
0263    Отидоше пољу Усовића. 
0264    Ту нађоше Петра капетана, 
0265    Око њега силновиту војску, 
0266    Бјеху турске уграбили главе, 
0267    Четрдесет и четири главе, 
0268    И шездесет роба заробили. 
0269    На Липово кад се састадоше, 
0270    Ту велики шићар дијелише. 
0271    Таман сјели и отпочинули, 
0272    Док Новици ситна књига дође 
0273    Од сокола војеводе Мирка: 
0274    "Што учини, Церовић-Новица, 
0275    "Што окупи без изуна војску, 
0276    "Без изуна славна господара, 
0277    "Што поквари код нашега књаза? 
0278    "Но чујеш ли што ћу говорити, 
0279    "Књаз ће тебе жива уватити, 
0280    "Те на огањ живи изгорјети. 
0281    "Но разбирај силновиту војску, 
0282    "Па ти бјежи, не би л’ утекао, 
0283    "Не би л’ своју скапулао главу!" 

Српске епске народне песме